text: Bølgeenergiselskab genrejses
  26 februar 2010 kl. 14.03
  Danfoss-brødrene Clausen overtager det konkursramte selskab Wave Star Energy og rekonstruerer det i selskabet Wave Star A/S.
  Danfoss-formand Jørgen Mads Clausen bliver bestyrelsesformand for selskabet.
  - Vi ser meget frem til at sætte fornyede kræfter bag vores ambition om at gøre det stærke danske bølgeenergiprojekt til en succes, siger Jørgen Mads Clausen.
  Wave Star A/S overtager den 500 kilowatt bølgemaskine, der ligger i havet ud for Hanstholm. Den vil være omdrejningspunkt for den videre udvikling af teknologien.
  - Der er et stort og lovende potentiale i maskinen og i den viden, vi har opbygget. Men der er fortsat behov for yderligere investeringer, for at Wave Star A/S kan blive kommercielt bæredygtig, siger Jørgen Mads Clausen.
  Rekonstruktionen kommer efter, at Clausen brødrene fyrede direktør Per Resen Steenstrup og begærede Wave Star Energy konkurs.
  Det tidligere selskab havde 20 ansatte.
  